Valgehobusemäe rajad pakkusid tipprattureile põnevust - Uudised - Järva Teataja
Valgehobusemäe rajad pakkusid tipprattureile põnevust
29. juuni 2020, 14:53
Martin Loo pani oma paremuse maksma just raja tehnilistel osadel.
Naiste eliitklassis avaldas Mari-Liis Mõttus südi vastupanu alles selle aasta esimest XCO starti teinud Janika Lõivule. Sõidu teises pooles suutis Lõiv siiski veenvalt tõestada, kes on Eesti esinumber. Tema võiduaeg viieringilisel sõidul oli 1:25:07. Teise kohaga pidi leppima seega Mõttus ning naiste arvestuse kolmanda koha saavutas Iiris Takel.
Meeste eliitklassis üritas maastikumaratonide spetsialist Peeter Pruus anda lahingut meie XCO esinumbrile Martin Loole. Rasked tõusud lõid selleks eelduse ja pealtvaatajate rõõmuks suutis Pruus esimestel ringidel Lood nägemisulatusest mitte välja lasta ja õhus olid ootused tõsisest duellist.
Paraku pööras Loo tehniliste elementide filigraansemal läbimisel sõidu pisitasa enda kasuks ja nii tuligi Pruusil finišis pea minutiga alla vanduda. Loo kulutas viieringilise võistlussõidu läbimiseks 1:10:21. Teise koha saavutas Pruus ja meeste eliitklassi kolmanda koha auhinna võttis Peeter Tarvis.
olümpiakrossi karikasari